[Νέα](https://www.dsa.gr/%CE%BD%CE%AD%CE%B1) | [Ανακοινώσεις](https://www.dsa.gr/%CE%BD%CE%AD%CE%B1/%CE%B1%CE%BD%CE%B1%CE%BA%CE%BF%CE%B9%CE%BD%CF%8E%CF%83%CE%B5%CE%B9%CF%82) | 03/03/2022

**Αναστολή πλειστηριασμών ευάλωτων δανειοληπτών: Δικαίωση του αγώνα του δικηγορικού σώματος**

Η σημερινή απόφαση της Κυβέρνησης να ανασταλεί η διαδικασία πλειστηριασμού 3.000 ακινήτων, τα οποία ανήκουν σε ευάλωτους δανειολήπτες, δικαιώνει -αν και καθυστερημένα- τις θέσεις και τον αγώνα του δικηγορικού σώματος για την προστασία της πρώτης κατοικίας των ευάλωτων δανειοληπτών κατά την έννοια του Ν. 4738/2020, μετά την παντελή αποτυχία δημιουργίας του Φορέα που προβλεπόταν στον άνω νόμο για την εξαγορά και επαναμίσθωση των συγκεκριμένων κατοικιών.

Τον αγώνα αυτόν δώσαμε κατ’ ουσίαν μόνοι, χωρίς κανένα άλλο φορέα ή συσσωμάτωση στο πλευρό μας (έμπρακτα και πέρα από τις όποιες ρηματικές διακοινώσεις), με τη στοχευμένη αποχή των δικηγόρων πανελλαδικά από τις διαδικασίες αναγκαστικής εκτέλεσης για επίσπευση πλειστηριασμών, με εντολείς Τράπεζες ή εταιρείες διαχείρισης απαιτήσεων, κατά της πρώτης κατοικίας ευάλωτων οφειλετών.

Είναι χαρακτηριστικό ότι η κυβερνητική απόφαση ελήφθη αμέσως μετά την νέα απόφαση της Συντονιστικής Επιτροπής για την συνέχιση της αποχής από πλειστηριασμούς πρώτης κατοικίας ευάλωτων οφειλετών μέχρι 30/6/2022, διαψεύδοντας όσους αντέδρασαν με σκεπτικισμό απέναντι στη συγκεκριμένη απόφαση του δικηγορικού σώματος ( 1.3.2022 απόφαση της Συντονιστικής Επιτροπής  <https://bit.ly/3Mj6cPW>  ).